Virallinen lehti nro C 175 , 21/06/1999 s. 0294



B4-0244, 0245, 0260, 0309, 0310 ja 0311/99 Päätöslauselma euron käyttöönottoa seuranneista pankkimaksuista Euroopan parlamentti, joka - ottaa huomioon 13. tammikuuta 1998 antamansa päätöslauselman eurosta ja kuluttajista ((EYVL C 34, 2.2.1998, s. 38.)), - ottaa huomioon 10. maaliskuuta 1998 antamansa päätöslauselman euron käyttöönottoon liittyvistä käytännön kysymyksistä ((EYVL C 104, 6.4.1998, s. 69.)), - ottaa huomioon komission 23. huhtikuuta 1998 antaman suosituksen 98/286/EY ((EYVL L 130, 1.5.1998, s. 22.)) euromuuntamisen pankkimaksuista, - ottaa huomioon 16. helmikuuta 1999 parlamentin raha-asiain alivaliokunnassa pidetyn julkisen kuulemistilaisuuden, A. ottaa huomioon, että tärkeimpiä perusteita, joilla EU:n kansalaisia on pyritty vakuuttamaan yhteisen valuutan eduista, on seikka, että euro alentaa matkailijoiden ja valtioiden rajat ylittävää kauppaa harjoittavien yritysten kuluja, B. katsoo, että vaihtokurssiriskien poistumisen euroalueeseen kuuluvien jäsenvaltioiden valuuttojen väliltä tulisi johtaa näiden valuuttojen välisten muuntotapahtumien kulujen alenemiseen, C. ottaa huomioon, että tästä huolimatta euroalueen valuuttojen vaihdosta aiheutuvat kulut ovat pysyneet korkeina samoin kuin valtioiden rajat ylittävien pankkisiirtojen kulut, D. ottaa huomioon, että taloudelliset toimijat ja erityisesti kuluttajat ja pienet ja keskisuuret yritykset, jotka ovat haavoittuvampia lyhyen tähtäimen kaupallisissa toimissa ja erityisesti välittömissä suhteissaan eurooppalaisiin asiakkaisiin, ovat perustellusti huolissaan, E. ottaa huomioon, että parlamentti on useita kertoja vaatinut, että kansallisen valuutan ja euron välisten pakollisten muuntotapahtumien tulee olla maksuttomia ja että maksujen perimisen tulee olla täysin avointa kaikissa euroalueeseen kuuluvien valuuttojen välisissä toimissa, F. ottaa huomioon, että komissio on ilmoittanut, että pankki- ja rahoitussektorilla on varmistettava pankkimaksujen täydellinen avoimuus 31. maaliskuuta 1999 mennessä, G. ottaa huomioon, että komission suosituksen valossa pankki- ja rahoitusalan ei ole tarpeen laatia käytännesääntöjä, H. ottaa huomioon, että komission PO IV on ryhtynyt ottamaan selvää, onko pankkien välillä salaisia sopimuksia euromääräisten siirtojen maksuista, I. ottaa huomioon, että kyseisellä alalla ei ole ajoissa sovellettu rajat ylittäviä tilisiirtoja koskevaa direktiiviä, vaikka niin oli luvattu tehdä; 1. On huolestunut euroalueeseen kuuluvien valuuttojen välisiin muuntotapahtumiin ja myös rajojen yli suoritettaviin maksuihin liittyvien pankkimaksujen tason muuttumattomuudesta; 2. Pyytää komissiota jatkuvasti seuraamaan, arvioimaan ja julkistamaan pankki- ja rahoitusalan veloittamia pankkimaksuja sen suosituksessa 98/286/EY esitettyjen määräysten taustaa vasten tämän suosituksen kattamien siirtojen osalta; 3. Korostaa, että näissä tiedoissa on otettava huomioon pankkimaksujen rakenteen muutokset, ja niiden on mahdollistettava suorat vaihtokulujen väliset vertailut ennen euron käyttöönottoa ja sen jälkeen, jotta avoimuus toteutuisi mahdollisimman hyvin; 4. Kehottaa pankki- ja rahoitusalaa laatimaan käytännesäännöt varmistaakseen, että komission suosituksen sisältämiä määräyksiä noudatetaan; 5. Hyväksyy määräajan, jonka komissio on asettanut pankki- ja rahoitusalalle pankkimaksujen täyden avoimuuden takaamista ja näiden maksujen alentamista varten niin muuntotapahtumien kuin rajojen yli suoritettavien tilisiirtojenkin osalta; 6. Uskoo, että mikäli tämän määräajan sisällä ei saada aikaan tuloksia, on ehkä harkittava sitovaa lainsäädäntöä sen varmistamiseksi, että kuluttajat saavat täyden hyödyn Euroopan rahaliitosta ilman lisäviivytyksiä; 7. On huolissaan siitä, että PO IV:n toimet ovat kohdistuneet vain muutamiin pankkeihin, ja kehottaa komissiota laajentamaan tätä toimintaa; 8. Pyytää, että kyseisellä alalla ryhdytään soveltamaan rajat ylittäviä tilisiirtoja koskevaa direktiiviä mahdollisimman pian, ja kehottaa komissiota seuraamaan tarkoin tämän direktiivin soveltamista ja siirtämistä osaksi kansallista lainsäädäntöä heti, kun se tulee virallisesti voimaan; 9. Kehottaa puhemiestään välittämään tämän päätöslauselman komissiolle, neuvostolle ja jäsenvaltioiden hallituksille.